บอนด์ออมทรัพย์คึกคลังเพิ่ม2.5หมื่นล.
คลังออกพันธบัตรขายประชาชนครั้งที่ 3 รุ่น 10 ปีให้ดอกเบี้ย 3% เริ่มวันที่ 14 ส.ค.นี้
8 ส.ค. 2561

คลังออกพันธบัตรขายประชาชนครั้งที่ 3 รุ่น 10 ปีให้ดอกเบี้ย 3% เริ่มวันที่ 14 ส.ค.นี้          รายงานข่าวจากกระทรวงการคลัง เปิดเผยว่า กระทรงการคลังจัดสรรวงเงินจำหน่ายพันธบัตรออมทรัพย์ในปีงบประมาณ 2561 ครั้งที่ 3 เพิ่มอีก 2.5 หมื่นล้านบาท โดยออกตามรุ่นอายุและอัตราดอกเบี้ยเดิม คือ เป็นพันธบัตรแบบไร้ใบตราสาร รุ่นอายุ 5 ปี อัตราดอกเบี้ยคงที่ 2.15% และรุ่นอายุ 10 ปี ดอกเบี้ยคงที่ 3% โดยเริ่มจำหน่ายตั้งแต่วันที่ 14 ส.ค. 2561-10 ก.ย. 2561 เพื่อตอบสนองกับความต้องการของประชาชนที่ยังต้องการซื้อต่อเนื่อง ประกอบกับมีพันธบัตรออมทรัพย์ปี 2555 จะครบกำหนดในเดือน ก.ย. 2561
"ที่ผ่านมา กระทรวงการคลังได้จำหน่ายพันธบัตรออมทรัพย์ของกระทรวงการคลังในปีงบประมาณ 2561 ครั้งที่ 2 ไปแล้ววงเงินรวม 3.8 หมื่นล้านบาท เมื่อวันที่ 10 พ.ค. 2561 เป็นทางเลือกการลงทุนของประชาชน ซึ่งได้รับการตอบรับค่อนข้างดี จึงออกรุ่นใหม่เพิ่ม" กระทรวงการคลัง เปิดเผย
ทั้งนี้ ผู้ที่ประสงค์จะลงทุนในพันธบัตรออมทรัพย์สามารถซื้อได้หลากหลาย ช่องทางทั้งเคาน์เตอร์และระบบอินเทอร์เน็ตแบงก์กิ้งผ่านธนาคารตัวแทน 4 แห่ง ได้แก่ ธนาคารกรุงเทพ ธนาคารกรุงไทย ธนาคารกสิกรไทย ธนาคารไทยพาณิชย์